8-jarige van Delft herwin om gesin te help | Netwerk24
Deur Carl Thomas 14 Junie 2021 06:29
Cody Koopman en Gonda Mercuur van Pick n Pay.
Cody Koopman het in November begin om bottels en ander herwinbare materiaal bymekaar te maak en ruil dit in om byvoorbeeld doeke vir sy eenjarige sussie te koop.
Dié gr. 2-leerling van Eindhoven Primary School in Delft is een van vier kinders en wil volgens sy ma eendag " 'n miljoenêr" word.
Brenda Koopman (29) sê Cody en sy maats het begin om botteltjies en blikkies op te tel wat hulle dan vir geld ingeruil het.
"Hulle deel dan dié geld onder mekaar."
Sy is geweldig trots op Cody, wat op so 'n jong ouderdom entrepreneuriese geesdrif wys.
Codie is op 4 Junie deur die Pick n Pay-skoolklub vereer as 'n omgewingsheld vir sy herwinningsonderneming.
"Dit help die gesin baie, aangesien ons nie meer werk het nie. Ek is al 'n jaar sonder werk weens Covid-19."
Cody is op 4 Junie deur die Pick n Pay-skoolklub vereer as 'n omgewingsheld vir sy herwinningsonderneming.
Hy het 'n R1 000-koopbewys ontvang en sy familie het 'n koopbewys van R5 000 gekry.
"Dit is baie lekker om my eie besigheid te hê," sê Cody. "Ek wil eendag 'n baas wees en ek wil die besigheid wat ek nou het, vir ewig hou."
Andre Nel, hoof van volhoubaarheid by Pick n Pay, sê die maatskappy is "verheug met Cody se vasberadenheid en ondernemingsgees op so 'n jong ouderdom".
"Hy probeer nie net sy familie en vriende onderhou nie, maar dra ook by tot 'n beter omgewing vir sy gemeenskap. Dit is 'n fenomenale gebaar van so 'n jong seun en ons wou hom vier as 'n voorbeeldige lid van die gemeenskap," sê Nel.
Charles George, 'n gemeenskapsleier in Delft, sê Cody se kop dink verder as sy ouderdom as dit kom by sake doen.